Toivo Aavik

Toivo Aavik (sündinud 28. novembril 1966 Paides) on Eesti teadlane-psühholoog, Tartu Ülikooli isiksuse- ja sotsiaalpsühholoogia kaasprofessor, isiksuse- ja tervisepsühholoogia osakonna juhataja (2021).

Aavik on uurinud mitmeid psühholoogia valdkondi: mulje kujundamine, isiklikud väärtused, positiivne psühholoogia ja inimese seksuaalkäitumine.

Haridus 
Aavik lõpetas 1997. aastal Tartu Ülikooli psühholoogia eriala (BSc), omandas teadusmagistri kraadi (MSc) Tartu Ülikoolis 1999. aastal ja omandas 2006. aastal Tartu Ülikoolist psühholoogiadoktori (PhD) kraadi. Tema kaitstud doktoritöö pealkiri oli „Lexical analysis of Estonian personal values vocabulary and relation to socially desirable responding and parenting practices“.

Töökäik 
Toivo Aavik oli aastatel 1998–2006 Tartu Ülikooli Sotsiaalteaduskonna raamatukogu juhataja, 2006–2007 Tartu Ülikooli teadus- ja arendusosakonna peaspetsialist, 2007–2010 Tartu Ülikooli arstiteaduskonna tervise edendamise teadur ja töötas kuni 2021. aastani psühholoogia instituudis dotsendina ja alates 2021 isiksuse- ja sotsiaalpsühholoogia kaasprofessorina.

Õppetöö 
Toivo Aavik on toonud Tartu Ülikooli õppekavva positiivse psühholoogia loengukursuse (2018), mis on esimene selle teemaline loengukursus Eesti akadeemilistes ülikoolides. Alatest 2005 a loeb ta Tartu Ülikoolis inimese seksuaalkäitumise loengukursust. Lisaks on ta vastutav sotsiaalpsühholoogia teema õpetamise eest Tartu Ülikooli psühholoogia instituudis.

Teadustöö 
Google Scholari andmetel oli Toivo Aaviku töödele viidatud üle 1600 korra (10.10.2022). Kõige enam viiteid (üle 730) on kogunud artikkel „The attractive female body weight and female body dissatisfaction in 26 countries across 10 world regions: Results of the International Body Project I“ .

Toivo Aaviku kõige innovatiivsem idee on olnud leksikaalse lähenemise kasutamine inimeste väärtuste uurimisel. Igas keeles peitub universaalne sõnavara, mis iseloomustab selle keele kõnelejate väärtushinnanguid. Selle ideega vastandub ta maailmakuulsale Iisraeli väärtuste uurijale professor dr. Shalom Schwartzile, kes rõhutab väärtuste universaalsust, seda süsteemi samal ajal igale kultuurile jõuga peale surudes. Peale Aaviku uuringut on esmakordselt eesti keeles kasutatud süsteemi kasutatud ka selliste suurte keelte nagu saksa, hiina, araabia, hollandi jms keele väärtuste analüüsides.  

Viimastel aastatel on Toivo Aavik osalenud suuremahulistes kogu maailma hõlmavates uuringutes, mis käsitlevad sugudevahelisi erinevusi, lähedussuhteid, kehataju ja atraktiivsust.

Koolitused 
Toivo Aavik on tunnustatud koolitaja. Tema koolitused hõlmavad töökeskkonda ja inimestevahelisi suhteid:

 Positiivsete töösuhete kujundamine, hoidmine ja edendamine
 Kuidas suhelda negatiivselt meelestatud inimestega?
 Suhtlemine erinevate isiksusetüüpidega ja kuidas toime tulla keeruliste inimestega tööl
 Kuidas tuvastada ja toime tulla psühholoogilise manipuleerimisega?
 Kuidas emotsionaalne võimekus töötegemist soodustab?
 Kuidas käituda, kui kollektiivis on emotsionaalselt ebastabiilne inimene?
 Kuidas tulla tööl toime suurte egodega ehk isiksusepõhine juhtimine

 Kuidas saab mainekujunduse läbi oma mõjukust suurendada?
 Kuidas saavutada autoriteeti ja seda tegelikkuses ka ära kasutada?

Isiklikku 
Toivo Aavik on abielus ja nelja tütre isa.

Viited

Välislingid
Toivo Aavik Rahvusringhäälingus

Eesti psühholoogid
Sündinud 1966
Eesti teadlased
Eesti koolitajad
Tartu Ülikool